# Bordegassos de Vilanova

Els Bordegassos de Vilanova són la colla castellera de Vilanova i la Geltrú i van ser fundats l'any 1972. El color de la seva camisa és groc terrós i els castells més importants que han descarregat són el 3 de 9 amb folre, el 4 de 8 amb l'agulla, el 5 de 8, el pilar de 7 amb folre i la torre de 8 amb folre.

## Història
### Primers anys

A Vilanova i la Geltrú, sempre s'hi havien vist grans actuacions castelleres, fins al punt d'arribar a acollir el tercer castell de nou documentat de tota la història castellera, l'any 1852 per la diada de les Neus. Al bienni 1919-1920 està documentat l'aparició d'una primera colla vilanovina, "els Xiquets de Vilanova" que actuen per l'absència de les colles vallenques. L'any 1972, fruit del gust i la passió pels castells que sempre havia existit a Vilanova, va fundar-se la colla dels Bordegassos de Vilanova, amb un caire marcadament rupturista en molts sentits.
La colla va progressar ràpidament, innovant i aportant noves tendències que s'imposarien més tard en el món casteller. El 1978 van arribar a carregar la torre de 7 i l'any següent el 4 de 8, que no van arribar a descarregar, però que va aportar moltes novetats en el procediment i l'estructura del castell, incorporant nenes als pisos alts i utilitzant segons prims.

### La travessia del desert

Del 1979 al 1992 la colla pateix una davallada important que els porta al límit de la desaparició l'any 1991, poc després de la mort sobtada, el dia de Nadal de 1989, d'Albert Salvany, el cap de colla des de mitjans dels anys setanta.

### Època daurada

A partir del 1992, amb l'entrada de gent jove, comença el període més esplèndid de la colla. El mateix any carreguen, pel Dia de la Colla, després de 14 anys, la torre de 7. Poc més tard, l'any 1994 tornen a carregar després de 15 anys, el quatre de vuit per la Festa Major de Vilanova i superen el seu propi sostre quan l'aconsegueixen descarregar a Barcelona el 17 de setembre juntament amb la torre de set. El 1995, carreguen primer i completen després els seus primers tresos de vuit i pilars de sis. La gran explosió no esdevé, però, fins a l'any 1998.
Després d'un parell d'anys de transició, en què es fa front el 1997 a l'adquisició de l'actual local social (Cal Pinyana), la colla aconsegueix carregar, el 2 d'agost de 1998, la torre de 8 amb folre, que representa un salt qualitatiu importantíssim. Aquell mateix any, aconsegueixen també el primer pilar de 7 amb folre, i davant la sorpresa de tothom, descarregar el 5 de 8 al primer intent.
L'any 1999 és sens dubte el millor any de la història de la colla. A Mataró, una setmana abans de la festa major vilanovina, descarreguen el seu primer 4 de 8 amb l'agulla, essent la primera i única colla actual, que completa tota la gamma de castells de vuit abans d'afrontar cap castell de nou.

### Millor actuació

El dia 1 d'agost de 1999, els Bordegassos de Vilanova amplien el seu palmarès carregant el 3 de 9 amb folre i signant la que encara avui és la seva millor actuació: 3 de 9 amb folre carregat, 4 de 8 amb l'agulla, 5 de 8 i pilar de 7 amb folre.
El 3 de 9 amb folre van poder descarregar-lo un mes i mig després a la Mercè. Després d'aquella actuació, la colla va marcar-se com a objectiu el 4 de 9 amb folre, tot i que no se'n van sortir i avui dia és l'únic castell que han dut a plaça i no han aconseguit carregar.
Els castells de nou van mantenir-se durant un parell d'anys, i la colla va aconseguir descarregar, després de molts intents, el 3 de 9 amb folre a Vilanova l'any 2000. Aquell va ser l'últim castell de nou del segle xx.

### La segona davallada

Fins a l'any 2002, els Bordegassos va mantenir-se en un nivell prou alt, descarregant la torre de 8 i el 5 de 8. Malgrat això, la colla va patir novament un retrocés molt important que la va dur a perdre els castells de vuit durant tres temporades (entre 2007 i 2009) i, fins i tot, la torre de set, durant dues temporades (2007-2008). Des de la seva recuperació, la colla havia encadenat la torre 13 temporades seguides.

### Concurs de castells de Tarragona 2012

Després de no ser-hi presents des del 1988, la Colla va tornar al Concurs de castells de l'any 2012. Aquella edició va ser la primera a comptar amb dues jornades, la de les colles de més nivell, el diumenge al matí, i la de les colles de no tant nivell, el dissabte a la tarda. Els Bordegassos van tenir un magnífic retorn, perquè van poder descarregar el 4 de 8, el 3 de 8 i la torre de 8 amb folre. Aquesta actuació els va permetre guanyar l'edició de la tarda del Concurs.

### Actualitat

Actualment, la colla ha recuperat la línia ascendent, tant castellerament parlant, com socialment. L'entitat es troba en un procés de renovació dels troncs, la canalla i la primera línia de la pinya, amb una junta tècnica renovada, que busca un projecte que combini experiència i joventut. L'any 2010 van tornar a carregar el 4 de 8, i l'any 2011 han tornat a descarregar el 4 de 8 fins a dues vegades, descarregar fins a 7 vegades la torre de 7, i van recuperar el 3 de 7 aixecat per sota després de 13 anys sense fer-ho. A la seva festa major de l'any 2012 varen aconseguir descarregar el 3 de 8, i el mateix any, al concurs de castells de Tarragona, van descarregar la torre de 8 després de 10 anys sense intentar-la. La colla es va proclamar guanyadora honorífica de la primera edició de dissabte del concurs de castells, gràcies a descarregar la torre de 8, el 3 de 8 i el 4 de 8. L'any 2015 els vilanovins van completar la millor actuació de la colla des del 2002, assolint a la seva festa major el tres de vuit i el quatre de vuit descarregats, a més de carregar la torre de vuit i el pilar de sis. Feia 13 anys que Vilanova no veia a plaça pròpia un castell folrat de la mà de la seva colla. La temporada del 2016 la Colla va tornar a descarregar el pilar de 6, fet que no es produïa des de l'agost del 2004 i va completar una ratxa de set 4 de 8 descarregats. L'any 2017 els Bordegassos van descarregar, després de 5 anys, la tripleta de 8 (torre de vuit amb folre, 3 de 8 i 4 de 8) i van fer un intent i un intent desmuntat de 5 de 8 durant la temporada. La temporada 2018 van descarregar el 4 de 8 per Sant Jordi i el dia 2 de juny van descarregar la primera Torre de 7 de la temporada.
Durant la Festa Major del 2018 els Bordegassos van fer caminar un pilar des de la Plaça de les Neus fins a la Plaça de la Vila, en un recorregut de més de 400 metres.

### La Represa

Després de pràcticament dues temporades sense castells, els Bordegassos completen una temporada on han de recuperar les sensacions de tornar a fer construccions a plaça. La colla va finalitzar la temporada 2022 amb la torre de set com a sostre, descarregant-la en dues ocasions, al Concurs de Castells i al seu Dia de la Colla.

## Particularitats
### El nom

A diferència del que passa en altres zones, el terme bordegàs, a Vilanova i la Geltrú no té cap mena de connotació negativa, s'utilitza com un sinònim de la paraula noi. Aquest tret local i diferenciador i la voluntat d'innovar amb la que va néixer la colla, va motivar que s'acabés batejant la colla com a Bordegassos de Vilanova, trencant amb el costum de dir-se "Xiquets de" o "Castellers de" que tradicionalment s'havia utilitzat arreu.

### La camisa

La camisa dels Bordegassos de Vilanova és de color groc terrós, amb els botons de color negre i destaca per ser l'única totalment llisa. Generalment, totes les colles castelleres duen l'escut a la camisa, sigui brodat, cosit o estampat, nogensmenys, en el cas dels Bordegassos no n'han dut mai cap.

### La filosofia

Els Bordegassos de Vilanova sotmeten a votació el fet de participar en el Concurs de castells que cada dos anys se celebra a Tarragona. Malgrat votar-ho cada vegada que es rep la invitació, durant molts anys tothom donava per fet que la colla no hi aniria. L'última participació dels Bordegassos al Concurs va ser l'any 1988. La colla de Vilanova entén la rivalitat bàsica i sana que hi ha d'haver entre les colles castelleres, però es desmarca de la competitivitat més extrema que sovint apareix en el món casteller i de la qual n'és el màxim exponent el Concurs de castells de Tarragona. Tot i això, l'empenta que la gent jove de nova incorporació ha portat a la colla ha fet que l'any 2012, vint-i-quatre anys després de la seva darrera participació, els Bordegassos hagin votat en assemblea a favor de participar en el concurs. Els anys 2014, 2016 i 2018 la colla va tornar a votar per àmplia majoria tornar al Concurs.

## Publicacions

Per Sant Jordi de l'any 1980, en plena eufòria pel 4 de 8 carregat sis mesos abans, va néixer l'Aleta, primer com a butlletí, després en format revista. Va desaparèixer l'any 2010 i 2 anys abans que la colla celebrés els seus 40 anys. L'any 2015 la revista va tornar a publicar-se, ara en format digital.

## Referències

* ↑ https://www.radiocubelles.cat/pl5/noticies/id10643/els-castellers-del-foix-aconsegueixen-la-primera-actuacio-completa-amb-tres-castells-de-6.htm
* 1 2 «Bordegassos de Vilanova». Webcasteller. [Consulta: 24 març 2016].
* ↑ Armilla, Jordina «La millor diada de cada colla». Castells, 15-12-2015 [Consulta: 24 març 2016].
* 1 2 3 4 Revista Castells. Num. 25 Març-Abril 2009. Pag.24-25
* ↑ Güell i Cendra, Xavier «VILANOVA VERSUS VILAFRANCA: ELS XIQUETS DE VILANOVA (1919-1920)». L'Aleta dels Bordegassos, Festa Major 1996, 1996.
* ↑ La Vanguardia, 2 d'agost de 1999, Los Bordegassos entran en el selecto club de los nueve pisos
* ↑ «Rànquing WebCasteller | WebCasteller». [Consulta: 25 desembre 2017].
* ↑ Santi Terraza: "50 actuacions castelleres del segle xx. Diades que han fet història." Edicions El Mèdol (2000) - Pag.199-200
* ↑ «Un pilar caminant de festa major per a la història dels Bordegassos». [Consulta: 19 febrer 2019].
* ↑ «400 metres d'emoció i sentiment amb un pilar caminant històric». Arxivat de l'original el 2019-02-20. [Consulta: 19 febrer 2019].
* ↑ Palomares, Azahara «El Concurs de Castells reforça la venda d'entrades». El Punt-Avui, 07-09-2012 [Consulta: 22 febrer 2019].
* ↑ Marín, Anna «Els Bordegassos de Vilanova tornaran a participar en el Concurs de Castells». Ara, 12-07-2016 [Consulta: 22 febrer 2019].

## Vegeu també

* Colla Jove de Vilanova
* Falcons de Vilanova
* Castellers de Vilanova - Colla de Mar

## Enllaços externs

* Lloc web dels Bordegassos de Vilanova
Colles castelleres actuals (llista) :
Colles de vuit :
Colles de set :
Colles de sis :
Notes: Que han carregat (en cursiva) o descarregat almenys un castell de la gamma. Les estructures de 3 i de 4 es consideren de gamma bàsica, i la resta, de gamma alta. :